पप स्मोक

**पप स्मोक** (अङ्ग्रेजी: Pop Smoke) नामले चिनिने **ब्याशार बराका ज्याक्सन** (अङ्ग्रेजी: Bashar Barakah Jackson) (जुलाई २०, १९९९ - फेब्रुअरी १९, २०२०) अप्रिल २०१९ मा "वेलकम टु द पार्टी" निकाले पछि उनी सङ्गीत जगतमा प्रख्यात भए । यो मिक्सटेपको "डियोर" नामको दोस्रो एकल बिलबोर्ड हट १०० मा बाइसौँ स्थानमा सूचिकृत भयो । उनको गृह आक्रमणको कारण भएको मृत्यु भन्दा झन्डै दुई हप्ता अगाडि सन् २०२० सार्वजनिक गरिएको उनको दोस्रो मिक्सटेप *मीट द वू २* बिलबोर्ड २०० मा सातौँ स्थानमा सूचिकृत भयो । उनको मृत्युपश्चात सार्वजनिक गरिएको प्रथम स्टुडियो एल्बम *शूट फर द स्टार्ज, एम फर द मून* बिलबोर्ड २०० मा प्रथम स्थानमा सूचिकृत भयो र त्यसमा रहेका १९ मध्ये १९ गीतहरू नै बिलबोर्ड १०० मा सूचिकृत भयो ।

## बाल्यकाल
जुलाई २०, १९९९ मा ब्याशार बराका ज्याक्सनको जन्म जमैकन आमा र पानामेनियन बुबाको ब्रुकलिन, न्यु योर्कमा अवस्थित घरमा भएको थियो । उनले आफ्नो बाल्यकाल  ब्रुकलिनको केनर्सीमा बिताए । विद्यालयमा बन्दुक बोकेको हुनाले निष्काशन गरिएका पप स्मोकलाई दुई वर्ष घरबाट बाहिर निस्किन दिइएको थिएन । १५ वर्षको उमेरमा लागु पदार्थ बेच्नका लागि पप स्मोकले फिलाडेल्फियाको रकटप एकेडमीमा पाएको बास्केटबल छात्रवृत्तिलाई अस्वीकार गरेका थिए ।

## कार्य जीवन
सन् २०१८ मा मौलिक सङ्गीत र र्याप गीत बनाउनु भन्दा अगाडि पप स्मोक जे ग्वापो जस्ता कलाकारको स्टुडियोमा गई ड्रिल र र्याप गीतको रिमिक्स बनाउँथे । उनका बुबाले उनलाई बोलाउने नाम पपा र उनका साथीहरूले उनलाई बोलाउने नाम स्मोक मिलाएर उनको छद्मनाम पप स्मोक भएको उनले एक जिनियस अन्तर्वार्तामा खुलासा गरे ।

अप्रिल २०१९ मा पप स्मोकले आफ्नो प्रथम मिक्सटेप *मीट द वू*को प्रथम एकल "वेलकम टु द पार्टी" सार्वजनिक गरे । निकी मिनाजलाई सहयोगी कलाकारको रूपमा बोलाई रिमिक्स निकालिएको यस गीतको स्केप्टासँगको दोस्रो रिमिक्स अगस्ट २०१९ मा सार्वजनिक गरियो । बेलायती ड्रिल निर्माता ८०८ मेलोसँग प्रायः गीत बनाउने पप स्मोकका सबै गीतहरूमा जस्तै यो गीतमा पनि बेलायती ड्रिलको प्रयोग गरिएको थियो । "वेलकम टु द पार्टी" लोकप्रिय भएपछि उनले लिल टीजेसँग "वार" र क्यालबोइसँग "१०० के अन अ कू" सार्वजनिक गरे । डिसेम्बर २०१९ मा उनले ज्याकबोइज र ट्रेभिस स्कटसँग "गाटी" निकाले जुन ट्रेभिस स्कटको सन् २०१९ मा सार्वजनिक गरिएको *ज्याकबोइज* नामक एल्बमको अन्तिम ट्र्याक थियो ।

फेब्रुअरी २०२० मा क्वेभो, अ बूगी विथ द हुडी, फिभियो फोरेन र लिल टीजेको सहयोगमा पप स्मोकले आफ्नो दोस्रो मिक्सटेप *मीट द वू २* सार्वजनिक गरे । यसको सार्वजनिकीकरणको ५ दिनमा नै नावसँगको "वुल्भ्स", गनसँगको "डियोर (रिमिक्स)" र पीएनबी रकसँगको "लाइक मि" थपिएको एल्बमको डिलक्स संस्करण सार्वजनिक भयो । पप स्मोकको मृत्युपश्चात मे १४, २०२० मा उनका व्यवस्थापक स्टिभन भिक्टरले जून १२, २०२० मा पप स्मोकको प्रथम स्टुडियो एल्बम सार्वजनिक गरिने घोषणा गरे । अप्रिलमा पप स्मोकको जीवनीमा आधारित वृत्तचित्र बनिरहेको घोषणा गरियो । जून १२, २०२० मा सार्वजनिक गरिनुपर्ने पप स्मोकको प्रथम स्टुडियो एल्बम *शूट फर द स्टार्ज, एम फर द मून* जुलाई १३, २०२० मा सार्वजनिक भएपछि बिलबोर्ड २०० लगायत विश्वव्यापी स्तरमा विभिन्न चार्टमा प्रथम स्थानमा सूचिकृत भयो । "फर द नाइट" र "द वू" लगायत अन्य गीतहरू बिलबोर्ड हट १०० मा पनि सूचिकृत भयो । पप स्मोकको २१ औँ जन्मदिन हुनुपर्ने जुलाई २०, २०२० मा उनको स्टुडियो एल्बमको डिलक्स संस्करण सार्वजनिक गरिएको थियो ।

अगस्ट २०२० मा पप स्मोकले २०२० फ्रेशम्यान क्लासमा सूचिकृत हुन स्वीकार गरेको एक्सएक्सएलद्वारा खुलासा गरियो । उनलाई पत्रिकामा सूचिकृत नगरेपनि एक्सएक्सएलले पप स्मोकसँगको अन्तर्वार्ता प्रकाशन गरेको थियो र उनको मृत्यु भएपनि उनलाई अझै फ्रेशम्यान क्लासको सदस्य मानिन्छ ।

## कानूनी मुद्दा
जनवरी १७, २०२० मा पेरिस फेसन सप्ताहबाट फर्किदा पप स्मोकलाई गाडी चोरी गरेको आरोपमा जोन एफ केनेडी अन्तर्राष्ट्रिय विमानस्थलमा पक्राउ गरिएको थियो । प्रश्नको गाडी $३,७५,००० पर्ने एक रोल्स-रोइस रेथ थियो जुन एक दिनको लागि सङ्गीत भिडियोको लागि पप स्मोकले उधारो लिएका थिए । उक्त गाडीलाई ट्रकमा न्यु योर्क पुर्याइने योजना बनाइएको अनुमान गरे । उनले इन्स्टाग्राम र फेसबुकमा चोरिएको गाडीमा बसेको तस्वीर सार्वजनिक गरेका थिए । प्रहरीले ब्रुकलिनको केनर्सीमा अवस्थित पप स्मोककी आमाको घरबाट गाडी जफत गरी त्यसमा अलाबामाको लाइसेन्स प्लेट राखे ।

## मृत्यु
क्यालिफोर्नियाको हलिउड हिल्समा अवस्थित घरमा भएको आक्रमणमा परी फेब्रुअरी १९, २०२० मा पप स्मोकको मृत्यु भएको थियो । प्रहरी रिपोर्ट अनुसार फेब्रुअरी १९ को दिन बिहान साँढे ४ बजे ४ जना मुख लुकाएका व्यक्तिहरू पप स्मोकको घरमा आएका थिए । एक जनाले स्की मास्क लगाएका थिए भने अर्कोले बन्दुक बोकेका थिए । फेब्रुअरी २१ मा उनको मृत्युको कारण छातीमा लागेको गोली भएको घोषणा गरियो । जुलाई १० मा पाँच जना पुरुषलाई उनको हत्याको सम्बन्धमा पक्राउ गरिएको थियो । १९ वर्षको कोरी वकर, १८ वर्षको किआन्ड्रे रोजर्स र १७ र १५ वर्षका दुई व्यक्ति लगायत ४ जना व्यक्तिलाई समातिएको थियो । घर आक्रमण र चोरीको बेला हत्या भएको हुनाले यी व्यक्तिहरू मृत्युदण्डका लागि योग्य छन् । जक्वान मर्फी नामक पाँचौँ व्यक्तिलाई हत्या प्रयासको आरोपमा पक्राउ गरिएको थियो ।

## विरासत
बेलायती ड्रिल प्रयोग गरिरहने पप स्मोकको गीत सन् २०१९ भरिका अन्य बिलबोर्ड हट १०० मा पहिलो स्थानमा सूचिकृत गीतहरू भन्दा बढी सुनिएको थियो । अमेरिकी ट्र्याप सङ्गीतमा बेलायती ड्रिलको मिश्रणका साथै केहीको पर्वाह नगर्ने खाले उनका गीतका शब्दहरूले गर्दा उनले अरू र्यापरहरूभन्दा बढी प्रसिद्धि पाए । उनको मृत्युको केही महिना पछि उनको परिवार र प्रियजनहरूले प्रतिकूल अवस्थामा बस्नुपरेका युवायुवतीलाई आफ्ना इच्छा चाहना पूरा गर्न सहयोग गर्न शूट फर द स्टार्ज नामक संस्थाको स्थापना गरे ।

उनको मृत्युपश्चात केनर्सीमा उनका भित्तेचित्रहरू बनाइएका थिए । उनको दाहसंस्कारमा अनुमानित हजार जना व्यक्तिहरू उपस्थित थिए । पप स्मोकका गीतमा रङ्गभेद र प्रहरीको क्रूरताको बारेमा केही उल्लेख नगरिए पनि न्यु योर्क सहरमा जोर्ज फ्लोइड आन्दोलनमा उनलाई प्रतिरोधको चिनो बनाइएको थियो ।

## सङ्गीत
* *शूट फर द स्टार्ज, एम फर द मून* (सन् २०२०)

## पुरस्कार तथा नामाङ्कन
## सन्दर्भ सामग्री
श्रेणी:सन् १९९९ मा जन्म
श्रेणी:अफ्रिकी अमेरिकी र्यापर
श्रेणी:ड्रिल सङ्गीतकार
श्रेणी:मारिएका र्यापर
श्रेणी:सन् २०२० मा मृत्यु